اپنی نااہلی کے خلاف خواجہ آصف نے سپریم کورٹ میں اپیل دائر کر دی
خواجہ آصف نے اقامہ رکھنے کے الزام میں اسلام آباد ہائی کورٹ کی طرف سے نااہلی کا فیصلہ سپریم کورٹ آف پاکستان میں چیلنج کر دیا ہے۔ سپریم کورٹ نے کیس سماعت کے لیے مقرر کیا ہے
اسلام آباد — سابق وزیر خارجہ خواجہ آصف نے اپنی نااہلی کے خلاف سپریم کورٹ میں اپیل دائر کرتے ہوئے اسلام آباد ہائیکورٹ کا فیصلہ اور الیکشن کمیشن کا نوٹیفکیشن کالعدم کرنے کی درخواست کی ہے۔ اپنی درخواست میں خواجہ آصف نے مؤقف اختیار کیا کہ وہ اپنے کاغذات نامزدگی میں بیرون ملک کا بینک اکاؤنٹ غیر ارادی طور پر ظاہر نہ کر سکے۔ اس بینک اکاؤنٹ میں کاغذات نامزدگی کے ڈیکلیئرڈ (ظاہر شدہ) اثاثوں کی 0.5 فیصد رقم تھی۔ تاہم، نااہلی کی رٹ دائر ہونے سے قبل وہ بینک اکاؤنٹ اور اقامہ ظاہر کر چکے تھے۔ سابق وزیر خارجہ نے اپنی درخواست میں کہا ہےکہ اسلام آباد ہائیکورٹ نے بغیر شواہد غیر فعال بینک اکاؤنٹ کو ظاہر نہ کرنا بدنیتی قرار دے دیا۔ حالانکہ، خود سے اکاؤنٹ ظاہر کرنے کے عمل کو بدنیتی نہیں کہا جا سکتا۔ اسلام آباد ہائیکورٹ کے فیصلے میں ملکی اور متحدہ عرب امارات کے قوانین کو مدنظر نہیں رکھا گیا۔ ہائیکورٹ نے درخواست گزار کے رویئے کو بھی سامنے رکھنا ہوتا ہے، درخواست گزار تحریک انصاف کے رہنما عثمان ڈار نے ہائیکورٹ سے حقائق چھپائے۔ خواجہ آصف نے اپیل میں کہا کہ کاغذات نامزدگی میں 6.8 ملین روپے کی بیرونی آمدن کو ظاہر کیا، بیرون ملک کی ظاہر کردہ آمدن میں تنخواہ بھی شامل تھی۔ خواجہ آصف نے کہا ہے کہ ’’اسلام آباد ہائیکورٹ نے قیاس آرائیوں پر مبنی فیصلہ دیا، میرے خلاف رٹ 2017 میں دائر ہوئی، جب کہ میں 2015 میں الیکشن کمیشن کو اپنا اقامہ ظاہر کر چکا تھا‘‘۔ 26 اپریل کو اسلام آباد ہائی کورٹ نے وزیر خارجہ خواجہ آصف کو آرٹیکل 62 ون ایف کے تحت تاحیات نااہل قرار دے دیا تھا۔ عدالت نے فیصلہ دیا کہ خواجہ آصف نے وزارت دفاع اور خارجہ کے قلمدان رکھتے ہوئے جان بوجھ کر بیرون ملک ملازمت اور حاصل ہونے والی تنخواہ کو ظاہر نہیں کیا جس کی وجہ سے وہ صادق اور امین نہیں رہے۔ انہوں نے نیشنل بنک آف دبئی کا بنک اکاوٴنٹ بھی کاغذات نامزدگی میں ظاہر نہیں کیا۔ دوسری جانب سپریم کورٹ آف پاکستان نے خواجہ آصف کی درخواست سماعت کے لیے مقررکردی ہے جس کے مطابق خواجہ آصف نااہلی کیس کی سماعت 4 مئی کو ہوگی۔